सोमालियाई लुटेरों ने छह भारतीयों को किया रिहा  
तकरीबन दस महीने पहले अदन की खाड़ी में अगवा किए गए छह भारतीय लोगों को सोमालियाई लुटेरों ने रिहा कर दिया है।
तकरीबन दस महीने पहले अदन की खाड़ी में अगवा किए गए छह भारतीय लोगों को सोमालियाई लुटेरों ने रिहा कर दिया है। इन छह लोगों में से एक रोहतक के रविंद्र सिंह की पत्नी शंपा ने यह जानकारी दी है। इन लोगों की रिहाई पाकिस्तान के अंसार बर्नी की वजह से संभव हो सकी जिन्होंने अपने देश के चार बंधकों की रिहाई के लिए काफी मेहनत की।   पिछले साल 2 अगस्त को एमवी स्वेज़ नाम का जहाज़ सोमालियाई समुद्री लुटेरों ने अगवा कर लिया था। इस जहाज़ पर श्रीलंका और इजिप्ट के भी लोग थे। जहाज़ के मालिक ने पौने सात करोड़ और अंसार बर्नी के ट्रस्ट ने पौने तीन करोड़ रुपयों की रकम फिरौती देकर बंधकों को छुड़ाया। छह भारतीय बंधकों की रिहाई के लिए उनके परिवार वाले कई बार मंत्रियों, अफसरों, नेताओं से मिले लेकिन उनको कोई खास मदद नहीं मिल सकी।